**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 221/2016 Z. z., ktorým sa ustanovujú požiadavky na uvádzanie množiteľského materiálu ovocných drevín a ovocných drevín určených na výrobu ovocia na trh v znení neskorších predpisov (ďalej len „návrh nariadenia vlády“), ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Návrh nariadenia vlády sa predkladá z dôvodu potreby prevzatia článku 2 a prílohy II vykonávacej smernice Komisie (EÚ) 2022/2438 z 12. decembra 2022, ktorou sa mení smernica 93/49/EHS a vykonávacia smernica 2014/98/EÚ, pokiaľ ide o regulovaných nekaranténnych škodcov Únie na množiteľskom materiáli okrasných rastlín, množiteľskom materiáli ovocných drevín a na ovocných drevinách určených na výrobu ovocia (Ú. v. EÚ L 319, 13.12.2022) (ďalej len „vykonávacia smernica (EÚ) 2022/2438“).

V návrhu nariadenia vlády sa v súlade s príslušnou úpravou vo vykonávacej smernice (EÚ) 2022/2438 v článku 2 bodoch 1 až 4 a v prílohe II upravujú požiadavky na zdravie množiteľského materiálu a ovocných drevín z hľadiska výskytu regulovaných nekaranténnych škodcov a upravuje sa botanické názvoslovie niektorých druhov ovocných drevín rodu Prunus; botanické názvoslovie pre rod Prunus sa navrhuje upraviť aj vzhľadom na korigendum k vykonávacej smernici Komisie 2014/98/EÚ z 15. októbra 2014, ktorou sa vykonáva smernica Rady 2008/90/ES, pokiaľ ide o osobitné požiadavky na rod a druh ovocných drevín uvedených v prílohe I k smernici, ako aj osobitné požiadavky, ktoré majú spĺňať dodávatelia, a podrobné pravidlá týkajúce sa úradných kontrol (Ú. v. EÚ L 92, 30.3.2023).

V nadväznosti na uplatnenú možnosť prechodného opatrenia podľa čl. 32 vykonávacej smernice Komisie 2014/98/EÚ z  15. októbra 2014, ktorou sa vykonáva smernica Rady 2008/90/ES, pokiaľ ide o osobitné požiadavky na rod a druh ovocných drevín uvedených v prílohe I k smernici, ako aj osobitné požiadavky, ktoré majú spĺňať dodávatelia, a podrobné pravidlá týkajúce sa úradných kontrol na vnútroštátnej úrovni (Ú. v. EÚ L 298, 16.10.2014) v platnom znení (§ 41), sa navrhuje uplatniť aj nadväzujúce prechodné opatrenie upravené v čl. 2 ods. 5 vykonávacej smernice (EÚ) 2022/2438, podľa ktorého možno uvádzať na trh do 31. decembra 2029 semená a semenáče vyrobené z predzákladných materských rastlín, základných materských rastlín, certifikovaných materských rastlín alebo konformného materiálu, ktoré existovali do 1. januára 2017 a boli úradne certifikované alebo splnia požiadavky konformného materiálu do 31. decembra 2029.

Návrh nariadenia vlády nemá vplyvy na rozpočet verejnej správy, má pozitívne vplyvy na podnikateľské prostredie a nemá sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Navrhuje sa účinnosť dňom vyhlásenia, aby sa zabezpečila transpozícia vykonávacej smernice (EÚ) 2022/2438 v lehote podľa článku 3 tejto smernice.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.